China se kontantinspuiting vir EskomV.l.n.r. Li Gang (adjunk-direkteur-generaal van China Development Bank), Yansong Rong, ambassade van die Volksrepubliek China, Eskom-voorsitter Zethembe Khoza en tussentydse uitvoerende hoof Johnny Dladla Foto: Siphelele Dludla / ANA Eskom het Donderdag ŉ leningsooreenkoms van US$1,5 miljard (ongeveer R19,6 miljard) met die China Development Bank (CDB) aangegaan om die Medupi-kragaanleg in Limpopo te finansier. Die leningsooreenkoms is onderteken deur Li Gang, adjunk-direkteur-generaal van die CDB, Yansong Rong van die ambassade van die Volksrepubliek China, en Eskom-raadsleierskap, insluitend voorsitter Zethembe Khoza, tussentydse uitvoerende hoof Johnny Dladla en hoof finansiële beampte Anoj Singh. Singh het gesê Eskom se totale skuld sal na verwagting binne die volgende vyf jaar US$50 miljard haal. Hy het gesê die US$1,5 miljard semi-projek finansieringsfasiliteit vir Medupi is vir ŉ 15 jaar periode en word deur regeringswaarborge ondersteun. Singh het ontken dat bestuurskwessies by Eskom dit vir die kragvoorsiener bemoeilik het om kapitaal van die Afrika-ontwikkelingsbank of die Brics-bank te bekom en dit dus gedwing is om finansiering in China te soek. “Ons kapitale markte is baie deursigtig. Ek kan nie enige verband sien tussen bestuurskwessies en die koste van skuld of uitdagings om kapitaal te bekom nie,” het Singh bygevoeg. “Die lening bied aan ons die geleentheid om Eskom se finansieringsbronne te diversifiseer. Eskom het tot dusver 77% van hierdie finansiële jaar se finansiering bekom, insluitend kontantvloei. Ons bevestig dat ons die vereiste finansiering vir die jaar sal verseker.” Hy het bygevoeg Eskom se likiditeitsvlakke en finansiële profiel sal steeds verbeter en stabiliseer. Hy wou egter nie bekend maak hoeveel rente Eskom op die lening sal betaal nie, en het gesê dit is as gevolg van ŉ vertroulikheidsklousule. Dladla het gesê hulle is dankbaar om voortgesette samewerking te geniet wat hulle verlede jaar met die Chinese vennote begin het. Prish Govender, algemene bestuurder vir kapitale versekeringsintegrasie en spesiale projekte, het gesê die Medupi en Kusile-kragstasies sal op skedule afgehandel wees en die verwagte begrotings van onderskeidelik R165 miljard en R141 miljard het nog nie verander nie.